ג'ק גריליש

ג'ק פיטר גריליש (באנגלית: Jack Peter Grealish; נולד ב-10 בספטמבר 1995) הוא כדורגלן אנגלי, המשחק בעמדת הקשר ההתקפי והקיצוני במנצ'סטר סיטי מהפרמייר ליג ובנבחרת אנגליה. גריליש נולד בעיירה סוליהל הסמוכה לעיר ברמינגהאם. סבא של סבו היה החלוץ בילי גראטי, שסיים ב-1900 כמלך השערים של הליגה האנגלית. בגיל שש הצטרף גריליש לאקדמיה של אסטון וילה, הקבוצה הבכירה של בירמינגהאם, שהייתה הקבוצה האהודה בבית משפחת גריליש. גריליש עבר בין כל קבוצות הגילאים באקדמיה של וילה, ובמהלך עונת 2012/2013 הוא נכלל מספר פעמים בסגל הקבוצה הבוגרת של המועדון אך לא שותף במשחקים. בספטמבר 2013 גריליש הושאל לקבוצת נוטס קאונטי מהליגה השלישית באנגליה. באותה עונה גריליש היה אחד משחקניה החשובים של הקבוצה וכבש חמישה שערים ב-37 משחקים. לקראת עונת 2014/2015 חזר גריליש לווילה וערך 24 הופעות באותה עונה. ב-13 בספטמבר 2015 כבש גריליש את שערו הראשון במדי וילה, בהפסד 2–3 ללסטר סיטי במסגרת הפרמייר ליג. וילה סיימה עונה מזעזעת מבחינתה, כשבפעם הראשונה בתולדותיה ירדה ליגה מהמקום האחרון בטבלה. גריליש שיחק 16 משחקים באותה עונה - בכולם וילה הפסידה. בכך, שבר גריליש שיא שלילי, והפך לשחקן הראשון בתולדות הליגה שמפסיד בכל המשחקים בהם שיחק. בצ'מפיונשיפ הפך גריליש לשחקן המשמעותי ביותר של וילה וביום האחרון של חלון ההעברות של קיץ 2018, סירבה הקבוצה להצעה בגובה 25 מיליון ליש"ט מטוטנהאם הוטספר עבורו. בעונת 2018/2019 העפילו גריליש ואסטון וילה לפרמייר ליג דרך משחקי הפלייאוף בצ'מפיונשיפ, גריליש כבש שישה שערים באותה עונה ובישל שישה שערים נוספים, יכולת אישית מרשימה זו זיכתה אותו במקום בנבחרת העונה של הליגה. לקראת עונת 2019/2020 מונה גריליש לקפטן של אסטון וילה. ב-4 באוקטובר 2020 גריליש כבש שני שערים ובישל שלושה נוספים בניצחון 2–7 על אלופת הפרמייר ליג ליברפול. בסיום אותה עונה עזר גריליש לווילה לסיים במקום ה-11 בפרמייר ליג, כשלזכותו שישה שערים ועשרה בישולים. ב-5 באוגוסט 2021 חתם גריליש על חוזה לשש עונות במנצ'סטר סיטי. סכום ההעברה המשוער הוא 100 מיליון ליש"ט, שהופך את גריליש לרכש היקר ביותר בהיסטוריה של הפרמייר ליג. את הופעת הבכורה ערך ב-7 באוגוסט במשחק מגן הקהילה אותו הפסידה מנ'צסטר סיטי בתוצאה 0–1 ללסטר סיטי. את שער הבכורה כבש ב-21 באוגוסט בניצחון קבוצתו 0–5 על נוריץ' סיטי. גריליש הוא ממוצא אירי, והוא בחר לשחק בנבחרות הצעירות של אירלנד. הוא ערך שש הופעות בנבחרת עד גיל 21 של אירלנד. בספטמבר 2016 החליט לעבור לייצג את הנבחרת הצעירה של מולדתו, אנגליה. הוא זכה עם הנבחרת הצעירה של אנגליה בטורניר טולון וייצג אותם ביורו עד גיל 21. ב-31 באוגוסט 2020, זומן לראשונה לסגל נבחרת אנגליה הבוגרת לקראת צמד המשחקים מול איסלנד ודנמרק במסגרת ליגת האומות וב-8 בספטמבר ערך את הופעת הבכורה נגד דנמרק במשחק שהסתיים בתיקו מאופס. ב-9 באוקטובר 2021 כבש שער בכורה בניצחון 0–5 על אנדורה. נכלל בסגל נבחרת אנגליה לטורניר מונדיאל 2022. ב-21 בנובמבר 2022 כבש גריליש את שערו הראשון במונדיאל והשני בנבחרת אנגליה בשלב הבתים של מונדיאל 2022 נגד נבחרת איראן. מנצ'סטר סיטי אליפות אנגליה: 2021/2022, 2022/2023, 2023/2024 הגביע האנגלי: 2022/2023 ליגת האלופות: 2022/2023 הסופר קאפ האירופי: 2023 מדיה וקבצים בנושא ג'ק גריליש בוויקישיתוף ג'ק גריליש, ברשת החברתית פייסבוק ג'ק גריליש, ברשת החברתית אקס (טוויטר) ג'ק גריליש, ברשת החברתית אינסטגרם ג'ק גריליש, ברשת החברתית טיקטוק ג'ק גריליש, באתר Transfermarkt ג'ק גריליש, באתר Soccerway ג'ק גריליש, באתר BDFutbol ג'ק גריליש, באתר WorldFootball.net ג'ק גריליש, באתר National Football Teams ג'ק גריליש, באתר FootballDatabase.eu ג'ק גריליש, באתר ESPN מיכאל יוכין‏, נינג'ה גריל: האם ג'ק גריליש יצדיק את המעבר למנצ'סטר סיטי?, באתר וואלה, 6 באוגוסט 2021 נדב יעקבי, ג'ק פתוח: האתגר של גריליש במנצ'סטר סיטי, באתר ynet, 14 באוגוסט 2021 ההעברה היקרה בתולדות הפרמיירליג: ג'ק גריליש חתם לשש שנים במנצ'סטר סיטי, באתר וואלה, 5 באוגוסט 2021 England squad named for FIFA World Cup Qatar 2022 באתר הרשמי של התאחדות הכדורגל האנגלית, 10 בנובמבר 2022 (באנגלית)